Xirivella recupera la formació teatral municipal
18 de juliol de 2024

Xirivella recuperarà a partir del mes d'octubre la formació actoral amb un taller municipal d'arts escèniques. “Ja tenim escola municipal de música, de pintura i dibuix i de ceràmica, però ens faltava la formació teatral i amb este taller cobrim també esta disciplina. A més, a Xirivella hi ha una gran tradició d'actors i actrius i amb este taller volem que continue sent així. És una mostra més del nostre compromís amb la cultura”, assegura Paqui Bartual, alcaldessa de Xirivella.

El taller trimestral d'arts escèniques començarà a l'octubre i està dirigit a públic jove i adult. S'oferirà un total 30 places que es distribuiran en dos grups de 15 persones, un grup de 12 a 17 anys i un altre per a majors de 18 anys. “La idea és que siguen grups reduïts perquè la formació siga de qualitat”, sosté Paqui Bartual.

Els tallers estaran coordinats per l'actor Miquel Aparisi i l'actriu Empar Esteve, tots dos de Xirivella i amb un contrastat currículum. Miquel ha participat en una quinzena de pel·lícules, algunes de la talla de ‘Aquí no hay quien viva’, ‘Hospital Central’ o ‘Centro médico’, i en més d'una vintena d'obres de teatre. Empar és actriu, cantant i ballarina, especialitzada sobretot en espectacles musicals, ha treballat per a Disney en els seus espectacles en gira internacional i ha participat en musicals com ‘Follies’, de Mario Gas, ‘El último jinete’, ‘Grease’, ‘Dirty Dancing’, ‘Jaula de las locas’ o ‘Cantando Bajo la Lluvia’.

El taller tindrà un cost de 40,90 euros al trimestre i se suma a l'oferta formativa cultural municipal, que ja compta amb escola de música, de pintura i dibuix, i ceràmica.